Poliisi neuvottelee betoniesteiden hankkimisesta Helsingin turistikohteisiin ja yleisötapahtumiin.

Töölön seurakunta asennutti Temppelinaukion kirkon eteen betoniesteet maanantaina. Päätöksessään seurakunta konsultoi asiassa Helsingin poliisia.

Helsingin poliisin erityistoimintojen johtaja, ylikomisario Heikki Porola kertoo, että betoniesteitä aletaan käyttää myös muissa Helsingin turistikohteissa ja yleisötapahtumissa.

– Keskustelua on käyty Helsingin turistikohteiden ja yleisötapahtumien kanssa niiden suojaamisesta, Porola sanoo.

Hän arvioi, että betoniesteitä alkaa näkyä katukuvassa kesän aikana.

– Kyllä niitä varmaan kesän aikana tulee. Tämä on ollut koko kevään ajan tekeillä ja edistyy pikkuhiljaa. Joissakin kohteissa niitä on jo ollut.

Heikki Porola.­

Betonieste ei välttämättä tarkoita betoniporsasta, vaan esimerkiksi jyhkeää kukka-astiaa.

– Parhaillaan käydään kaupungin kanssa läpi, onko kaupunkirakentamisen osalta mahdollisuuksia tehdä pysyviä ratkaisuja niin, ettei tarvitsisi tilapäisiä ratkaisuja.

Porolan mukaan Temppeliaukion kirkon uhka ei suoraan vaikuta esteiden asentamiseen.

– Tutkinnan edetessä voi tulla esiin jotain, mutta tällä hetkellä ei ole tiedossa mitään sellaista, joka vaikuttaisi sen enempää yleisen uhka-arvioon.

Temppeliaukion kirkko on nyt suojattu betoniestein.­

Keskusrikospoliisi tutkii Temppelinaukion kirkkoon kohdistuvaa terroristisen rikoksen valmistelua. Poliisilla oli sunnuntaina Etu-Töölössä suuroperaatio. Temppeliaukion kirkon ympärillä näkyi paljon poliisiautoja.

Kuinka vakava uhka oli, KRP:n rikosylikomisario Tero Haapala?

– Kun siellä on ihan näkyviä toimenpiteitä tehty, se osoittaa osan siitä uhasta. Kun hengen ja terveyden vaarasta on kyse, rima erilaisille poliisin toimenpiteille on äärimmäisen matala. Kaikki mahdolliset uhkat ja ikävät tapahtumat yritetään torjua ennakolta, mikä tarkoittaa sitä, että niihin puututaan matalalla kynnyksellä.

Oliko tekoa suunniteltu pitemmän aikaa vai oliko poliisioperaatio reagointi tuoreeseen tietoon?

– Kohtuullisen tuoreesta asiasta on kysymys. Kun matalalla kynnyksellä puututaan, niin periaatteessa se tarkoittaa välittömästi, kun tällaisia uhkia tulee ja tilannearvio on tehty.

Miten tutkinta etenee?

– Tätä uhkaa ja kaiken kaikkiaan niitä tietoja, joita poliisilla oli, on ja mitä on lisää saatu, niitä nyt selvitetään. Kun esitutkinta on kesken, niin valitettavasti ei sen enempää lähdetä avaamaan, että mitä toimia tässä tehdään.

Onko terrori-iskun uhka vielä päällä?

– Sellainen toiminta, mitä oli sunnuntaina, niin se tilannearvio on tehty, että samanlaisia toimenpiteitä ei siellä näkyvästi nyt tarvita.

Onko tehty kiinniottoja?

– Kiinniottoja ei ole tehty.

Onko epäillyn henkilöllisyys tiedossa? Kuinka monta on epäiltyjä?

– Näihin yksityiskohtiin ei tällä hetkellä vastata.

Tuliko tieto vinkkinä vai oman tiedustelun kautta?

– Poliisi on saanut tietoja, emme lähde sitä enempää yksilöimään.

Onko viime viikon uhka-arvion nostolla yhteys Temppeliaukion kirkkoon liittyvään uhkaan?

– Tämä asia on tullut sen jälkeen ilmi ja esille. Suojelupoliisi itse määrittelee uhkan tason, ja kertoo, milloin heillä on tarvetta siinä tapahtuviin muutoksiin.

Millä tavalla mahdollinen terrori-isku oli tarkoitus toteuttaa?

– Se on niitä asioita, kun selvittely on kesken, niin ei niistä kerrota mitään.

Kun kohteena oli kirkko, kertooko se jotain tästä mahdollisesta terroriteosta?

– Jos maailmalta katsoo, niin kaikki, joissa on yleisötapahtumia ja paljon ihmisiä, ovat sinällään oivallisia kohteita. Sen enempää ei oteta tässä vaiheessa kohteeseen kantaa.

Onko muita kohteita tällä hetkellä tutkinnassa?

– En voi valitettavasti vastata.